A Bizottság határozata

(2000. február 24.)

a törzskönyvezett lovak Koreai Köztársaságból történő ideiglenes behozatalára, újbóli beléptetésére és behozatalára irányadó állat-egészségügyi feltételek tekintetében a 79/542/EGK tanácsi határozat, valamint a 92/260/EGK, a 93/195/EGK és a 93/197/EGK határozat módosításáról

(az értesítés a C(2000) 472. számú dokumentummal történt)

(EGT vonatkozású szöveg)

(2000/209/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb Ausztria, Finnország és Svédország csatlakozási okmányával módosított, a lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelvre [1] és különösen annak 12., 13., 15., 16. cikkére, valamint 19. cikkének ii. pontjára,

mivel:

(1) A legutóbb a 2000/2/EK bizottsági határozattal [2] módosított 79/542/EGK tanácsi határozat [3] meghatározza azon harmadik országok jegyzékét, amelyekből a tagállamok engedélyezik a szarvasmarhafélék, sertések, lófélék, juh és kecske, továbbá friss hús és húsipari termékek behozatalát.

(2) A törzskönyvezett lovak ideiglenes behozatalára, behozatalára és újbóli beléptetésére irányadó állat-egészségügyi feltételeket és az állatorvosi bizonyítvány kiállítását a legutóbb az 1999/613/EK bizottsági határozattal [4] módosított 92/260/EGK [5] és 93/197/EGK [6] bizottsági határozat, valamint a legutóbb az 1999/558/EK határozattal [7] módosított 93/195/EGK bizottsági határozat [8] állapította meg.

(3) A Bizottság Koreai Köztársaságba küldött állat-egészségügyi ellenőrző küldetését követően úgy tűnik, hogy az állat-egészségügyi helyzetet kielégítően ellenőrzik az állat-egészségügyi szolgálatok.

(4) A Koreai Köztársaság állat-egészségügyi hatóságai írásban vállalták, hogy 24 órán belül fax, távirat vagy telex útján értesítést küldenek a Bizottságnak és a tagállamoknak a 90/426/EGK irányelv A. mellékletében említett, lófélékben előforduló bármely, az országban kötelezően bejelentendő fertőző vagy ragályos betegség megállapításáról, és megfelelő időn belül a lófélékkel kapcsolatos védőoltási vagy behozatali politika bármely változásáról.

(5) Egy, az 1986-os Olimpiai Játékok előkészítéseként elvégzett szerológiai felmérést követően és figyelembe véve a fenti ellenőrző küldetés eredményeit, az országot legalább hat hónapja takonykórtól és tenyészbénaságtól mentesnek kell tekinteni; afrikai lópestis, a lovak venezuelai járványos agy- és gerincvelő gyulladása és fertőző hólyagos szájgyulladás soha nem fordult elő.

(6) A Koreai Köztársaság nem tekinthető mentesnek a lovak japán-B encephalitisétől és e betegség ellen védőoltást alkalmaznak.

(7) Az állat-egészségügyi feltételeket és állatorvosi bizonyítványok kiállítását az érintett harmadik ország állat-egészségügyi helyzetének megfelelően kell elfogadni; mivel ez az eset csak a törzskönyvezett lovakra vonatkozik.

(8) Az átláthatóság érdekében a harmadik országok jegyzékének módosításához az ISO országkódot kell használni.

(9) A 79/542/EGK határozatot és a 92/260/EGK, a 93/195/EGK és a 93/197/EGK határozatot megfelelően módosítani kell.

(10) Az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 79/542/EGK határozat mellékletének 2. részében a lófélék külön oszlopa az ISO kód betűrendjének megfelelő helyen a következő sorokkal egészül ki:

"KR | Koreai Köztársaság | ×" | |

2. cikk

A 92/260/EGK tanácsi határozat a következőképpen módosul:

1. Az I. melléklet C. csoportjában a harmadik országok jegyzékének helyébe a következő szöveg lép:

"Kanada (CA), Hongkong (HK), Japán (JP), Koreai Köztársaság (KR), Makaó (MO), Malajzia (félsziget) (MY), Szingapúr (SG), Thaiföld (TH), Amerikai Egyesült Államok (US)".

2. A II. C mellékletben meghatározott egészségügyi bizonyítvány címének helyébe a következő szöveg lép:

"EGÉSZSÉGÜGYI BIZONYÍTVÁNY

törzskönyvezett lovak ideiglenes behozatalához a Közösség területére Kanadából, Hongkongból, Japánból, a Koreai Köztársaságból, Makaóból, Malajziából (félsziget), Szingapúrból, Thaiföldről, az Amerikai Egyesült Államokból 90 napnál rövidebb időtartamra".

3. A II. C melléklet III. fejezete d) pontjának harmadik francia bekezdése a "Koreai Köztársaság (KR)" szöveggel egészül ki.

4. A II. C melléklet 6. lábjegyzetében a "Hongkong, Japán, Makaó, Malajzia (félsziget), Szingapúr és Thaiföld" szavak helyébe a "Hongkong, Japán, Koreai Köztársaság, Makaó, Malajzia (félsziget), Szingapúr, Thaiföld" szavak lépnek.

5. A II. A, B, D és E melléklet III. fejezete d) pontjának harmadik francia bekezdése a "Koreai Köztársaság (KR)" szöveggel egészül ki.

3. cikk

A 93/195/EGK tanácsi határozat a következőképpen módosul:

1. Az I. melléklet C csoportjában a harmadik országok jegyzékének helyébe a következő szöveg lép:

"Kanada (CA), Hongkong (HK), Japán (JP), Koreai Köztársaság (KR), Makaó (MO), Malajzia (félsziget) (MY), Szingapúr (SG), Thaiföld (TH), Amerikai Egyesült Államok (US)".

2. A II. mellékletben meghatározott egészségügyi bizonyítvány címében az C csoport alatt felsorolt harmadik országok listájának helyébe a következő szöveg lép:

"Kanada, Hongkong, Japán, Koreai Köztársaság, Makaó, Malajzia (félsziget), Szingapúr, Thaiföld, Amerikai Egyesült Államok".

4. cikk

A 93/197/EGK tanácsi határozat a következőképpen módosul:

1. Az I. melléklet C csoportjában a harmadik országok jegyzékének helyébe a következő szöveg lép:

"Kanada (CA), Hongkong (HK), Japán (JP), Koreai Köztársaság (KR), Makaó (MO), Malajzia (félsziget) (MY), Szingapúr (SG), Thaiföld (TH), Amerikai Egyesült Államok (US)".

2. A II. C mellékletben meghatározott egészségügyi bizonyítvány címének helyébe a következő szöveg lép:

"EGÉSZSÉGÜGYI BIZONYÍTVÁNY

törzskönyvezett lovaknak a Közösség területére történő behozatalához Hongkongból, Japánból, a Koreai Köztársaságból, Makaóból, Malajziából (félsziget), Szingapúrból, Thaiföldről, továbbá tenyésztési és termelés célú lóféléknek a Közösség területére történő behozatalához Kanadából és az Amerikai Egyesült Államokból".

3. A II. C melléklet 5. lábjegyzetében a "Hongkong, Japán, Makaó, Malajzia (félsziget), Szingapúr és Thaiföld" szavak helyébe a "Hongkong, Japán, Koreai Köztársaság, Makaó, Malajzia (félsziget), Szingapúr, Thaiföld" szavak lépnek.

5. cikk

Ennek a határozatnak a tagállamok a címzettjei.

Kelt Brüsszelben, 2000. február 24-én.

a Bizottság részéről

David Byrne

a Bizottság tagja

[1] HL L 224., 1990.8.18., 42. o.

[2] HL L 1., 2000.1.4., 17. o.

[3] HL L 146., 1979.6.14., 15. o.

[4] HL L 243., 1999.9.15., 12. o.

[5] HL L 130., 1992.5.15., 67. o.

[6] HL L 86., 1993.4.6., 16. o.

[7] HL L 211., 1999.8.11., 53. o.

[8] HL L 86., 1993.4.6., 1. o.

--------------------------------------------------